ยาคูลท์ นมเปรี้ยวขวดเล็กๆ รายได้แสนล้าน
ถ้าพูดถึงแบรนด์นมเปรี้ยวที่คนไทยคุ้นเคย แบรนด์แรกๆ ที่เราจะนึกถึง คงหนีไม่พ้น “ยาคูลท์”   รู้ไหมว่า นมเปรี้ยวยาคูลท์ขวดเล็กๆ ที่เราคุ้นเคยกันนี้ มีรายได้ ถึงหลักแสนล้านบาท
23 ก.ย. 2563

ยาคูลท์ นมเปรี้ยวขวดเล็กๆ รายได้แสนล้าน /โดย ลงทุนแมน
ถ้าพูดถึงแบรนด์นมเปรี้ยวที่คนไทยคุ้นเคย
แบรนด์แรกๆ ที่เราจะนึกถึง คงหนีไม่พ้น “ยาคูลท์”
รู้ไหมว่า นมเปรี้ยวยาคูลท์ขวดเล็กๆ ที่เราคุ้นเคยกันนี้
มีรายได้ ถึงหลักแสนล้านบาท
เรื่องราวของ ยาคูลท์ เป็นอย่างไร 
แล้วคนไทย เริ่มรู้จักยาคูลท์กันตั้งแต่ตอนไหน
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
จุดเริ่มต้นของยาคูลท์ ต้องย้อนไปในปี 1900 
ในตอนนั้น ดร.เอไล แมทชนิคอฟฟ์ นักวิทยาศาสตร์ชาวรัสเซีย กำลังศึกษาวิจัยเกี่ยวกับเคล็ดลับของการมีอายุยืนยาว ของคนบัลแกเรีย
ในการวิจัยของ ดร.เอไล เขาได้ตั้งข้อสังเกตขึ้นมา 2 เรื่อง คือ
1. การมีสุขภาพที่ไม่แข็งแรง ส่วนหนึ่งอาจเป็นเพราะสารพิษต่างๆ และสิ่งเน่าเสีย ที่เกิดจากการกระทำของแบคทีเรียในลำไส้
2. การที่คนบัลแกเรียทานโยเกิร์ตเป็นประจำ น่าจะมีส่วนช่วยทำให้มีอายุยืนยาว เพราะแบคทีเรียในโยเกิร์ต จะไปช่วยทำลายหรือควบคุม แบคทีเรียที่ทำให้เกิดสิ่งเน่าเสียในลำไส้
บทสรุปในงานวิจัยของเขา ทำให้เกิดทฤษฎีการมีสุขภาพดี และอายุยืนยาว (The Prolongation of Life) ขึ้นในปี 1907
อย่างไรก็ตาม หลังจากที่ ดร.เอไล แมทชนิคอฟฟ์ เสียชีวิตในปี 1916 
ก็ไม่มีใครศึกษาทฤษฎีดังกล่าวต่อไปอย่างจริงจัง
จนในปี 1930 ดร.มิโนรุ ชิโรต้า นักวิทยาศาสตร์ชาวญี่ปุ่น 
ได้นำเอาทฤษฎีที่ถูกหลงลืม ของ ดร.เอไล แมทชนิคอฟฟ์ มาทำการค้นคว้าต่อยอดอีกครั้ง
สุดท้าย ดร.มิโนรุ ก็พบว่า
จุลินทรีย์กรดนม ที่สามารถมีชีวิตอยู่รอด และทำลายแบคทีเรียที่ทำให้เกิดสารพิษในลำไส้ได้ 
คือ “แลคโตบาซิลลัส คาเซอิ” สายพันธุ์ชิโรต้า
โดยชื่อสายพันธุ์ “ชิโรต้า” ถูกตั้งเพื่อให้เป็นเกียรติแก่ ดร.มิโนรุ ชิโรต้า ในฐานะเป็นผู้ค้นพบ
แลคโตบาซิลลัส คาเซอิ สายพันธุ์ชิโรต้า 
เป็นตัวช่วยให้ระบบย่อยอาหารทำงานได้อย่างมีประสิทธิภาพ 
และช่วยยับยั้งการสร้างสารพิษ และสิ่งเน่าเสียที่ให้โทษแก่ร่างกาย
หลังจากนั้น ดร.มิโนรุ ชิโรต้า ก็ได้ก่อตั้งบริษัทชื่อ “Yakult Honsha” ขึ้นในปี 1935 เพื่อผลิตและจำหน่ายนมเปรี้ยว ที่มีส่วนประกอบของ แลคโตบาซิลลัส คาเซอิ
ซึ่งคำว่า “ยาคูลท์” เป็นชื่อที่มาจากภาษาเอสเปรันโต
โดยมีความหมายคล้ายกับคำว่า "Yoghurt" ที่แปลว่า “การมีอายุยืนยาว”
ในช่วงแรก ยาคูลท์เริ่มขายในรูปแบบขวดแก้ว
ก่อนที่จะเปลี่ยนมาเป็นขวดพลาสติก เพื่อความสะดวกในการบริโภคและจัดจำหน่าย
ปัจจุบัน นมเปรี้ยว ยาคูลท์ มีจำหน่ายในมากกว่า 40 ประเทศทั่วโลก 
โดยช่องทางการขายที่คนไทยคุ้นเคย คือ การขายผ่าน “สาวยาคูลท์”
แต่รู้หรือไม่ว่า สาวยาคูลท์ จะมีแค่ในประเทศแถบเอเชียและลาตินอเมริกา
ส่วนประเทศในแถบยุโรป จะไม่มีสาวยาคูลท์ มาขายสินค้า
แล้วผลประกอบการของ Yakult Honsha เป็นอย่างไร?
รายได้และกำไรของบริษัท Yakult Honsha ผู้ผลิตและจำหน่ายยาคูลท์ของญี่ปุ่น
ปี 2018 รายได้ 122,105 ล้านบาท กำไร 10,480 ล้านบาท
ปี 2019 รายได้ 121,800 ล้านบาท กำไร 12,000 ล้านบาท
โดยบริษัท Yakult Honsha จดทะเบียนอยู่ในตลาดหุ้นโตเกียว และมีมูลค่าบริษัทประมาณ 269,000 ล้านบาท
ซึ่งถ้า Yakult Honsha จดทะเบียนอยู่ในตลาดหุ้นไทย ก็จะมีมูลค่าใกล้เคียงกับ ธนาคารไทยพาณิชย์ และ ธนาคารกสิกรไทย ในตอนนี้เลยทีเดียว
แล้วคนไทย เริ่มรู้จัก ยาคูลท์ ตั้งแต่ตอนไหน?
สำหรับเรื่องราวของ ยาคูลท์ ในประเทศไทย 
เกิดมาจากความบังเอิญของ คุณประพันธ์ เหตระกูล ทายาทเดลินิวส์
ปี 1953 คุณประพันธ์ เดินทางไปศึกษาที่ประเทศญี่ปุ่น
ช่วงนั้น คุณประพันธ์ มักมีอาการท้องเสียจากการรับประทานอาหาร
ต่อมามีคนแนะนำคุณประพันธ์ให้ลองดื่มยาคูลท์ เพื่อรักษาอาการดังกล่าว
ซึ่งผลปรากฏว่า การดื่มยาคูลท์ทำให้อาการท้องเสียของคุณประพันธ์ดีขึ้น
พอเรื่องเป็นแบบนี้ เมื่อคุณประพันธ์เดินทางกลับมาประเทศไทย 
จึงได้ชักชวนนายทุนของญี่ปุ่น ให้มาร่วมก่อตั้งบริษัท ยาคูลท์ ในประเทศไทย
บริษัท ยาคูลท์ (ประเทศไทย) จำกัด จึงได้ถูกก่อตั้งขึ้นในปี พ.ศ. 2513
ในปี พ.ศ. 2514 นมเปรี้ยวยาคูลท์ ก็เริ่มขายในไทยครั้งแรก  
และสาวยาคูลท์ในไทยก็กำเนิดขึ้นตั้งแต่ตอนนั้นเป็นต้นมา
ผลประกอบการของ บริษัท ยาคูลท์ (ประเทศไทย) จำกัด
ปี 2560 รายได้ 2,370 ล้านบาท กำไร 309 ล้านบาท
ปี 2561 รายได้ 2,409 ล้านบาท กำไร 358 ล้านบาท
ปี 2562 รายได้ 2,496 ล้านบาท กำไร 295 ล้านบาท
สิ่งที่น่าสนใจ ที่เราเห็นจากเรื่องนี้คือ
ธุรกิจนมเปรี้ยวของ ยาคูลท์ ดูแล้วไม่ได้มีอะไรซับซ้อนมากมาย
ยาคูลท์ มีผลิตภัณฑ์หลักๆ แค่นมเปรี้ยวขวดเล็กๆ
และสร้างเอกลักษณ์ง่ายๆ ด้วยการขายผ่าน สาวยาคูลท์ ในหลายประเทศ
แต่เรื่องง่ายๆ ที่ว่า ก็เพียงพอแล้วที่จะทำให้ “ยาคูลท์” นมเปรี้ยวขวดเล็กๆ
มีรายได้ ถึงหลักแสนล้านบาท..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-